SKRIFTLIG FORESPØRGSEL E-3569/01

af José García-Margallo y Marfil (PPE-DE) til Kommissionen

(8. januar 2002)

Om: Følgerne for luftfarten og turismen af terrorangrebene den 11. september

Der hersker ingen tvivl om, at terrorangrebene i New York og Washington har ramt luftfarten hårdere end nogen anden sektor.

Det er endvidere et faktum, at flyselskaberne allerede befandt sig i en krisesituation inden denne dato, men at borgernes voksende frygt for at flyve og de stigende udgifter til forsikringer udgør en ny byrde for disse selskaber.

Kommissionen har givet tilladelse til, at der i en nærmere fastsat periode kan ydes specifik støtte til dækning af skade som følge af den tid, flyene var tvunget til at blive på jorden. Siden den 11. september har De Forenede Stater vedtaget en række tilskud, som udsætter de europæiske selskaber for illoyal konkurrence.

Kan Kommissionen gøre rede for, hvorledes denne amerikanske støtte har udviklet sig i månederne siden den 11. september?

Er Kommissionen orienteret om PR-kampagnen Get America travelling again og den nye lov Travel America Now, som indebærer skattelettelser for erhvervslivet?

Kan Kommissionen oplyse, om loven om sikkerhed i lufthavne Airport Security Bill allerede er vedtaget, og hvilke følger den vil få for de europæiske borgere og selskaber?

Svar afgivet på Kommissionens vegne af Loyola de Palacio

(26. februar 2002)

Kommissionen har nøje fulgt den bistand, den amerikanske regering giver til lufttransportindustrien. Amerikanske luftfartsselskaber blev påvirket i langt højere grad af begivenhederne i september 2001, og det var passende, at de modtog støtte. Støttens størrelsesorden gav dog nogen grund til bekymring i tilfælde af, at amerikanske luftfartsselskaber kom til at stå i en stærkere position end de europæiske luftfartsselskaber. Kommissionens næstformand, med transport og energi som ansvarsområde, skrev således til hr. Mineta, transportministeren, for at give udtryk for denne bekymring.

Derefter har Kommissionen foreslået USA større transatlantisk samarbejde og informationsudveksling om udbetaling og overvågning af statsstøtte. De Forenede Stater er dog tilbageholdende vedrørende formelt samarbejde, og EU's fremgangsmåde er begrænset af, at Rådet nægter at gå med til et mandat med henblik på forhandlinger på fællesskabsniveau med De Forenede Stater om lufttransport. Kontakter foretages derfor stadig på ad hoc-grundlag.

Kommissionen har bemærket sig en reklamekampagne med henblik på at tilskynde til turisme i De Forenede Stater, som er betalt af bidrag fra det amerikanske erhvervsliv. Hvad angår det retlige niveau er det Kommissionens forståelse, at der sidste år blev fremsat forskellige forslag med henblik på at tilpasse skattesystemet med henblik på at opmuntre de amerikanske borgere til at rejse, men at der ved udgangen af den sidste kongressamling ikke var blevet vedtaget nogen lov.

De Forenede Staters toldvæsen har som en af gennemførelsesbestemmelserne forbundet med Aviation and Transportation Security Act (lov om sikkerhed inden for luftfart og transport) som blev undertegnet den 19. november 2001, den 31. december 2001 udstedt en midlertidig bestemmelse, der kræver at hvert enkelt luftfartsselskab, både udenlandsk og indenlandsk, som driver et passagerfly i udenlandsk lufttransport til De Forenede Stater, før ankomst skal sende De Forenede Staters toldvæsen en passager- og besætningsliste. Disse foranstaltninger skal gennemføres i overensstemmelse med kravene i Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(1).

(1) EFT L 281 af 23.11.1995.